«ԳԻՏՈՒԹՅԱՆ ԱՇԽԱՐՀՈՒՄ» ՀԱՆԴԵՍԸ ՏԱՍԸ ՏԱՐԵԿԱՆ Է

Մարտի 20-ին ՀՀ ԳԱԱ նախագահության նիստերի դահլիճում տեղի ունեցավ «Գիտության աշխարհում» հանդեսի 10-ամյակին նվիրված նիստը: Այն իսկապես հոբելյանական էր՝ ջերմ մթնոլորտով, մասնակիցների

բարձր տրամադրությամբ և, որ ամենակարևորն է, ողջյունների սրտառուչ խոսքերով, անկեղծ շնորհավորանքներով:

Բացելով հոբելյանական նիստը, ՀՀ ԳԱԱ նախագահ, ակադեմիկոս Ռադիկ Մարտիրոսյանը՝ շնորհավորեց հանդեսի խմբագրակազմին, արժևորեց հանդեսի դերը և մասնավորապես նշեց. «Այսօրվա գիտությունը ներկայացնելու համար շատ կարևոր է, որ մենք ունենք Հայաստանում եզակի ամսագիր: Վերջին տարիներին գիտության վարկը հայտնի և անհայտ պատճառներով ընկած է: Բարեբախտաբար, մեզ հաջողվում է աստիճանաբար վերականգնել այդ վարկն ու հեղինակությունը, որ մենք ունեցել ենք:

Գիտության հեղինակության բարձրացման գործում ես շատ եմ կարևորում «Գիտության աշխարհում» հանդեսի դերն ու նշանակությունը»:

ՀՀ ԳԱԱ նախագահ, ակադեմիկոս Ռադիկ Մարտիրոսյանը ՀՀ ԳԱԱ Վաստակագիր հանձնեց ԳԱԱ թղթակից անդամներ Ազատ Նորավյանին, Ալբերտ Կիրակոսյանին և «Էդիտ-Պրինտ» հրատարակչության տնօրեն Մկրտիչ Կարապետյանին:

Իր շնորհավորական խոսքում, բարձր գնահատելով «Գիտության աշխարհում» հանդեսի բեղմնավոր գործունեությունը, ՀՀ կրթության և գիտության նախարար Արմեն Աշոտյանը «Գիտության աշխարհում» հանդեսի խմբագրակազմին շնորհեց կրթության և գիտության նախարարության «Ոսկե մեդալ»:

Այնուհետև շնորհավորանքի ջերմ խոսք ասաց ՀՀ ԿԳՆ գիտության պետական կոմիտեի նախագահ Սամվել Հարությունյանը: Կոմիտեի «Ոսկե մեդալ» շնորհվեց «Գիտության աշխարհում» հանդեսի գործադիր տնօրեն Ալբերտ Սարգսյանին, կոմիտեի պատվոգրերով պարգևատրվեցին հանդեսի պատասխանատու քարտուղար Նարինե Վարդանյանը, հանդեսի հումանիտար բաժնի խմբագիր Ալբերտ Խառատյանը:

Հանդեսի 10-ամյա հոբելյանը ջերմորեն շնորհավորեցին ԵՊՀ ռեկտոր Արամ Սիմոնյանը, ԳԱԱ արվեստի ինստիտուտի տնօրենի տեղակալ Աննա Ասատրյանը, Երևանի ճարտարագիտական համալսարանի ռեկտոր Հովհաննես Թոքմակջյանը, Գավառի համալսարանի ռեկտոր Ռուզաննա Հակոբյանը, Բյուրականի աստղադիտարանի տնօրեն Հայկ Հարությունյանը:

Վերջում շնորհակալական խոսք ասաց հանդեսի գլխավոր խմբագիր, ՀՀ ԳԱԱ ակադեմիկոս Էդուարդ Ղազարյանը: «Գիտություն տարածելը, պրոպագանդելը նույնքան կարևոր նպատակ է, որքան գիտություն տալը: Մեր հանդեսը ունի գիտություն տարածելու խնդիր և այն պատվով է կատարում,– ասաց նա: – Շնորհակալություն ամբողջ խմբագրակազմին, շնորհակալություն մեր ակտիվ ընթերցողներին և բոլոր այն կազմակերպություններին, որոնք բաժանորդագրվում են մեր հանդեսին և օգնում մեզ՝ գիտություն տարածել»:

ԱՆՈՒՇԱՎԱՆ ՏԵՐ-ԳԱԲՐԻԵԼՅԱՆ